
Návrh uznesenia

I. alternatíva

Mestské zastupiteľstvo mesta Trnava po prerokovaní:
1. Súhlasí

so zmenou v Sieti škôl a školských zariadení Slovenskej republiky, ktorú predstavuje vyradenie Výdajnej školskej jedálne, Murgašova 13, Trnava ako súčasť Základnej školy s materskou školou, Nám. Slov. uč. tovarišstva 15 zo Siete škôl a školských zariadení Slovenskej republiky a zaradenie Školskej jedálne, Murgašova 13, Trnava ako súčasť Základnej školy s materskou školou, Nám. Slov. uč. tovarišstva 15, Trnava a zaradenie do Siete škôl a školských zariadení Slovenskej republiky
Termín: k 1.6.2025
2. Ukladá

Mestskému úradu v Trnave

žiadosť so zmenou v Sieti škôl a školských zariadení Slovenskej republiky postúpiť na Ministerstvo školstva, vedy, výskumu a športu Slovenskej republiky
Termín: 2.5.2025

Dôvodová správa

Materská škola na Murgašovej ulici v Trnave (ďalej len „MŠ Murgašova“) je trojtriedna materská škola, ktorá spolu so svojou školskou jedálňou funguje ako elokované pracovisko Základnej školy s materskou školou, Nám. Slovenského učeného tovarišstva 15, Trnava, v súlade so zaradením do siete škôl a školských zariadení Slovenskej republiky.


Mestské zastupiteľstvo na svojom 4. zasadnutí dňa 27. júna 2023 schválilo zmenu v sieti škôl a školských zariadení, a to formou vyradenia pôvodnej Školskej jedálne, Murgašova 13, Trnava, a zaradenia Výdajnej školskej jedálne na rovnakú adresu. Dôvodom tejto zmeny bol technicky nevyhovujúci stav kuchyne, ktorá si vyžadovala rozsiahle stavebné úpravy. Počas obdobia rekonštrukcie boli dočasne využívané priestory kuchyniek pri jednotlivých triedach ako výdajné kuchynky, pričom samotné stravovanie bolo zabezpečované dovozom hotovej stravy zo Školskej jedálne na Ľudovej ulici č. 27 v Trnave.


Po odstránení všetkých stavebných a technických nedostatkov je kuchyňa v MŠ Murgašova opäť pripravená na plnohodnotnú prevádzku v súlade s hygienickými a prevádzkovými normami. Z tohto dôvodu sa predkladá návrh na opätovné zaradenie Školskej jedálne, Murgašova 13, Trnava, do siete škôl a školských zariadení Slovenskej republiky a súčasne na vyradenie Výdajnej školskej jedálne. Obnovením prevádzky vlastnej školskej jedálne materská škola získa späť plnohodnotné stravovacie zariadenie, ktoré zabezpečí kvalitnejšiu a flexibilnejšiu formu stravovania pre deti a zamestnancov materskej školy.

